b'\n_START_ARTICLE_\nBelou\xc5\xa1ka\n_START_SECTION_\nOpis\n_START_PARAGRAPH_\nBelou\xc5\xa1ko prepoznamo po dveh belih, rumenih ali oran\xc5\xbenih lisah tik za glavo (ob straneh), ki sta ostro omejeni s temnimi lisami in po katerih je ka\xc4\x8da dobila ime. V\xc4\x8dasih je svetla lisa lahko zabrisana, \xc4\x8drna lisa pa je vedno prisotna, razen pri popolnoma \xc4\x8drnih osebkih. Hrbet je zeleno ali rjavkasto siv s temnimi pegami in svetlimi lisami. Nekateri osebki imajo vzdol\xc5\xbe telesa dve svetli progi ali so popolnoma \xc4\x8drni. Na trebu\xc5\xa1ni strani so pre\xc4\x8dne \xc4\x8drne proge na svetli podlagi. Hrbtne luske imajo po sredini izrazite grebene. Oko je veliko z okroglo zenico, pred njim le\xc5\xbei le ena predo\xc4\x8desna plo\xc5\xa1\xc4\x8dica. Od sedmih nadustnih plo\xc5\xa1\xc4\x8dic se 3. in 4. dotikata o\xc4\x8desa. Obi\xc4\x8dajno zraste okoli 90 do 110 centimetrov (samice so ve\xc4\x8dje od samcev), vendar so bili najdeni tudi primerki, dolgi do dveh metrov._NEWLINE_Kadar se \xc4\x8duti ogro\xc5\xbeeno, posku\xc5\xa1a plenilca odgnati s pihanjem ali smrdljivimi izlo\xc4\x8dki, v\xc4\x8dasih pa se obrne na hrbet, na \xc5\xa1iroko razpre usta, iz katerih pomoli jezik in se naredi mrtvo, s \xc4\x8dimer sku\xc5\xa1a pretentati plenilca.\n_START_SECTION_\nRaz\xc5\xa1irjenost\n_START_PARAGRAPH_\nBelou\xc5\xa1ka \xc5\xbeivi po vsej kontinentalni Evropi od Skandinavije do Sredozemlja. Prebiva ob potokih, rekah, mlakah, jezerih in celo ve\xc4\x8djih lu\xc5\xbeah, kjer si kot izvrstna plavalka lovi hrano.\n_START_SECTION_\nPrehrana\n_START_PARAGRAPH_\nBelou\xc5\xa1ka se hrani z dvo\xc5\xbeivkami, pa tudi ribami in vodnimi nevreten\xc4\x8darji. Mladi\xc4\x8di se hranijo s paglavci dvo\xc5\xbeivk. Plen pogoltne, ne da bi ga zadavila.\n_START_SECTION_\nRazmno\xc5\xbeevanje\n_START_PARAGRAPH_\nParijo se aprila in maja, v\xc4\x8dasih \xc5\xa1e enkrat jeseni. Od junija do avgusta izle\xc5\xbeejo 11 do 70 jajc. Po 3 do 10 tednih se mladi\xc4\x8di izvalijo, praviloma v septembru. Pogosto ve\xc4\x8d samic v kupe gnoja, komposta ali gnijo\xc4\x8dega listja odlo\xc5\xbei jajca.'